Καπαμάς λαχανικών, γιορτινός
Σιγομαγειρεύουμε διάφορα χειμωνιάτικα καλούδια σε ένα σκεύος, τα αρωματίζουμε με κανέλα και μπαχάρι και έχουμε έναν μοναδικό καπαμά, τέλειο ως κύριο πιάτο αλλά και ως ένα πλούσιο συνοδευτικό.
700 γρ. ξερά κρεμμύδια, σε κύβους 2 εκ. , 3 καρότα, κομμένα σε μικρά κυβάκια , 2 μικρά παντζάρια, κομμένα κυδωνάτα , 300 γρ. βρασμένα και καθαρισμένα κάστανα (τα βρίσκουμε έτοιμα, σε βάκουμ σε σούπερ μάρκετ) , 150 ml κόκκινο, ξηρό κρασί , 50 γρ. σταφίδες μαύρες , 300 γρ. ψίχα κολοκύθας, σε κυβάκια , 2 κοφτές κουτ. σούπας μέλι , 2 κουτ. σούπας ξίδι από κόκκινο κρασί , 1/3 κουτ. γλυκού κανέλα, σε σκόνη , 1/4 κουτ. γλυκού γαρίφαλο, σε σκόνη , 1/2 κουτ. γλυκού μπαχάρι, τριμμένο, 1 δάφνη , 1 κουτ. γλυκού ξερό δεντρολίβανο , 100 ml ελαιόλαδο, αλάτι, φρεσκοτριμμένο πιπέρι
Για να φτιάξουμε καπαμά λαχανικών, γιορτινό, ξεκινάμε ζεσταίνοντας σε μια μέτρια κατσαρόλα το ελαιόλαδο  σε μέτρια φωτιά και σοτάρουμε τα κρεμμύδια για 7-8 λεπτά, μέχρι να μαλακώσουν ελαφρώς. Προσθέτουμε τα καρότα, τα παντζάρια και τη δάφνη και σοτάρουμε για 3 λεπτά ακόμα, ανακατεύοντας.Ρίχνουμε το κρασί και αφήνουμε 2 λεπτά, να εξατμιστεί το αλκοόλ. Πασπαλίζουμε με αλατοπίπερο, την κανέλα, το γαρίφαλο και το μπαχάρι και ανακατεύουμε για 1 λεπτό. Ρίχνουμε 300 ml ζεστό νερό και μαγειρεύουμε μέχρι να αρχίσουν τα υγρά να κοχλάζουν. Χαμηλώνουμε τη φωτιά, σκεπάζουμε την κατσαρόλα με το καπάκι και σιγομαγειρεύουμε για 40 λεπτά.Προσθέτουμε τα κάστανα, την κολοκύθα, τα παντζάρια και το δεντρολίβανο, τις σταφίδες, το ξίδι και το μέλι και σιγομαγειρεύουμε για άλλα 20-25 λεπτά ή μέχρι να μαλακώσουν καλά.
Κρασί,Λαχανικά,Vegan,Χορτοφαγικά